《次韵云居诠上人有感》
宋代·释德洪

招谤坐多谈，近稍遵寡语。仰嗟浊恶世，友道终愧古。

君独淡无营，诵经如谷布。见人作白眼，此意吾亦与。

十年云水间，所至每同处。旧游虽陈迹，历历尚可数。

更期秋风高，结伴湘山去。我生无寸长，百事仍莽卤。

不知独何修，得与君辈伍。无乃造物者，不杀念痴鲁。

云居无所为，粥饭听钟鼓。不材获饱暖，此德荷佛祖。

诗成自誇笑，闻者亦惊顾。已决寡语堤，事过乃知误。

毕卓卧瓮边，谢琨挑邻女。见之独傲然，真情人不怒。

君能识此意，吾语亦可恕。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。